“O‘ZAGROTRANS” AKSIONERLIK-TRANSPORT KOMPANIYASINI TUZISh VA UNING FAOLIYATINI TAShKIL ETISh ChORA-TADBIRLARI TO‘G‘RISIDA

Ho‘l meva-sabzavotlar va boshqa qishloq xo‘jaligi mahsulotlarining nobud bo‘lishini kamaytirish, “O‘zmevasabzavotuzumsanoat” uyushmasi tizimida ixtisoslashtirilgan yuk tashishlarni tashkil etish maqsadida Vazirlar Mahkamasi qaror qiladi:
 1. “O‘zmevasabzavotuzumsanoat” uyushmasi va “O‘zavtotrans” korporatsiyasi korxonalarining 1-ilovaga* muvofiq “O‘zmevasabzavotuzumsanoat” uyushmasi tarkibida “O‘zagrotrans” aksionerlik-transport kompaniyasini tuzish to‘g‘risidagi takliflariga rozilik berilsin.
 2. Quyidagilar ma’lumot uchun qabul qilinsin:
 avtotransport korxonalari tomonidan “O‘zmevasabzavotuzumsanoat” uyushmasi bilan birgalikda “O‘zagrotrans” aksionerlik-transport kompaniyasining ta’sis hujjatlari ishlab chiqilgan va ta’sis yig‘ilishi o‘tkazilgan:
 “O‘zagrotrans” aksionerlik-transport kompaniyasi yuridik shaxs hisoblanadi va ochiq turdagi aksionerlik jamiyati shaklida tashkil etiladi;
 kompaniya tarkibiga kiruvchi barcha transport korxonalari yuridik shaxs maqomini saqlab qoladilar;
 kompaniya tarkibiga ixtiyoriylik asosida, mulkchilik shakllaridan qat’i nazar, yuridik va jismoniy shaxslar, shu jumladan, xorijiy yuridik va jismoniy shaxslar kirishlari mumkin;
 kompaniyaning ustav fondi unga kiruvchi korxonalarning pay badallari, shuningdek, boshqa yuridik va jismoniy shaxslar o‘rtasida aksiyalarni sotish hisobiga tashkil topadi.
 3. O‘zbekiston Respublikasi Davlat mulki qo‘mitasi:
 “O‘zmevasabzavotuzumsanoat” uyushmasiga aksiyalarning davlat ulushlarini, shuningdek, kompaniya tarkibiga kirgan avtotransport korxonalarining erkin sotish uchun mo‘ljallangan aksiyalarining bir qismini boshqarish huquqini bersin, bu huquqni keyinchalik “O‘zagrotrans” aksionerlik-transport kompaniyasiga berishni nazarda tutsin. “O‘zmevasabzavotuzumsanoat” uyushmasi “O‘zagrotrans” aksionerlik-transport kompaniyasi bilan aksiyalarning ko‘rsatib o‘tilgan paketlarini boshqarish yuzasidan tegishli shartnoma tuzsin;
 “O‘zagrotrans” aksionerlik-transport kompaniyasiga boshqarish uchun o‘ziga berilgan ulushlardan aksiyalarning 35 foizgachasini sotib olishiga ruxsat etsin. “O‘zagrotrans” aksionerlik-transport kompaniyasi tarkibiga kiruvchi avtokorxonalarning 1996-yil mobaynida sotib olinmagan aksiyalar ulushi O‘zbekiston Respublikasining fond bozorida sotilishi kerak;
 “O‘zmevasabzavotuzumsanoat” uyushmasi bilan birgalikda 4-ishlab chiqarish-tijorat korxonasini, 6-ishlab chiqarish-tijorat korxonasini, 8-ishlab chiqarish-tijorat korxonasini va “Toshkent” ishlab chiqarish-tijorat firmasi korxonalarini, aksiyalar paketini quyidagicha taqsimlagan holda, ochiq turdagi aksionerlik jamiyatlariga aylantirsin:
 25% — davlat ulushi
 26% — mehnat jamoasi ulushi
 49% — erkin sotish uchun;
 “O‘zavtotrans” korporatsiyasi bilan birgalikda “O‘zagrotrans” aksonerlik-transport kompaniyasiga beriladigan mol-mulkni “Peshku” aksionerlik jamiyati va Xatirchi yuk tashish avtokolonnasi bo‘yicha taqsimlasin va ushbu korxonalarning ustav fondlariga tegishli o‘zgartirishlar kiritsin.
 Avtotransport korxonalari aksiyalarining ko‘rsatib o‘tilgan paketlarini boshqarish va sotib olish sxemasi 2-ilovaga* muvofiq tasdiqlansin.
 4. Quyidagilar “O‘zagrotrans” aksionerlik-transport kompaniyasining asosiy vazifalari va faoliyat yo‘nalishlari etib belgilansin:
 qishloq xo‘jaligi korxonalari, dehqon (fermer) xo‘jaliklari bilan ho‘l meva-sabzavotlar va boshqa qishloq xo‘jaligi mahsulotlarini tashish yuzasidan qisqa muddatli va uzoq muddatli kontraktlar tuzish;
 transport xizmatlari bozorlarini va ularning rivojlanish istiqbollarini kompleks o‘rganish;
 respublika aholisi va xalq xo‘jaligining avtotransportda samarali yuk tashishlarga bo‘lgan ehtiyojlarini qondirish;
 xorijiy investitsiyalarni jalb etishga ko‘maklashuvchi o‘zaro foydali tashqi iqtisodiy aloqalarni yo‘lga qo‘yish va rivojlantirish hamda respublika tashqarisida avtotransportda yuk tashishlarni amalga oshirish.
 5. Qo‘yilgan vazifalarni bajarish uchun “O‘zagrotrans” aksionerlik-transport kompaniyasi Xorazm avtomobil ishlab chiqarish birlashmasi tomonidan ishlab chiqarilgan “Mersedes-Bens” avtopoyezdlari bilan 3-ilovaga* muvofiq ta’minlansin va uning ixtisoslashtirilgan harakatdagi sostav bilan har yili to‘ldirib borilishi nazarda tutilsin.
 “O‘zagrotrans” aksionerlik-transport kompaniyasi 3-ilovaga muvofiq korxonalar bilan ajratiladigan avtopoyezdlarning qiymatini to‘lash yuzasidan kompaniyaning O‘zbekiston Respublikasi Moliya vazirligi va Xorazm AIB bilan ko‘rsatib o‘tilgan avtopoyezdlar uchun hisob-kitoblarini o‘z vaqtida amalga oshirishni ta’minlaydigan miqdorlarda shartnomalar tuzsin.
 6. “O‘zagrotrans” aksionerlik-transport kompaniyasi va unga kiruvchi avtokorxonalar qo‘shilgan qiymat, yer, mol-mulk, transport soliqlaridan, bojxona poshlinalari va tadbirlari bo‘yicha to‘lovlardan, shuningdek, Respublika yo‘l jamg‘armasiga yig‘imlardan 5 yil muddatga ozod qilinsin.
 “O‘zagrotrans” aksionerlik-transport kompaniyasi tarkibiga kiruvchi avtokorxonalar soliqlar va to‘lovlar bo‘yicha imtiyozlar munosabati bilan bo‘shaydigan mablag‘larning kamida 50 foizini yuk tashishlar bo‘yicha ko‘rsatiladigan xizmatlar qiymatini pasaytirishga yo‘naltirsinlar.
 7. “O‘zdavneftmahsulot” davlat-aksionerlik birlashmasi:
 “O‘zavtotrans” korporatsiyasi va “O‘zmevasabzavotuzumsanoat” uyushmasi bilan birgalikda tashkil etilayotgan “O‘zagrotrans” kompaniyasining yonilg‘i-moylash materiallariga bo‘lgan ehtiyojini aniqlasin;
 “O‘zagrotrans” aksionerlik-transport kompaniyasini yonilg‘i-moylash materiallariga tegishli limitlar bilan ta’minlasin, bunda ularning qayta taqsimlanishini, shuningdek, kompaniyaning “Mersedes-Bens” avtopoyezdlari bilan qo‘shimcha ravishda ta’minlanishini hisobga olsin.
 8. O‘zbekiston Respublikasi Adliya vazirligi “O‘zagrotrans” aksionerlik-transport kompaniyasining ta’sis hujjatlarini belgilangan tartibda ro‘yxatdan o‘tkazsin.
 9. O‘zbekiston Respublikasi Tashqi iqtisodiy aloqalar vazirligi “O‘zagrotrans” aksionerlik-transport kompaniyasining xalqaro yuk tashishlarni amalga oshirishi uchun litsenziyani belgilangan tartibda rasmiylashtirsin.
 10. Mazkur qarorning bajarilishini nazorat qilish O‘zbekiston Respublikasining Bosh vaziri O‘.T. Sultonov zimmasiga yuklansin.